Deimos (bulan)

Deimos (nama sistematik: Mars II, "Marikh II") ialah salah satu daripada dua bulan yang mengelilingi Marikh, bulan yang satu lagi ialah Phobos. Deimos memiliki jejari purata 6.2 km dan mengambil masa 30.3 jam untuk mengorbit Marikh. Jarak Deimos dari Marikh ialah 23,460 km, lebih jauh daripada Phobos. Deimos mungkin ialah sebuah asteroid yang diganggu oleh Musytari, terkeluar dari orbit asal lalu ditangkap oleh planet Marikh, meskipun pandangan ini adalah berkontroversi.

Ciri-ciri 
Seperti kebanyakan objek dengan saiz seperti Deimos, satelit ini tidak berbentuk sfera dengan dimensi 15 × 12.2 × 11 km, 56% saiz Phobos. Satelit ini adalah begitu poros dengan ketumpatan anggaran sebanyak hanya 1.471 g/cm3. Halaju berlepas dari Deimos ialah 5.6 m/s manakala magnitud ketara Deimos bernilai 12.45.

Orbit 
Orbit Deimos hampir berbentuk bulat dan berdekatan khatulistiwa Marikh, seperti orbit Phobos. Deimos yang dilihat dari Marikh akan memiliki diameter sudut sebanyak 2.5 minit (1 darjah bersamaan 60 minit), menjadikan Deimos ibarat bintang apabila diperhatikan dari Marikh. Deimos pada tahap yang paling terang akan menjadi cerah seperti Zuhrah yang diperhatikan dari Bumi.

Orbit Deimos secara perlahan-lahan menjadi semakin besar kerana orbitnya yang jauh dari Marikh serta kesan pecutan pasang surut. Deimos dijangka akan terlepas daripada graviti Marikh.

Transit dari Marikh 
Deimos lazim melintasi kawasan di antara Matahari dan Marikh (transit), tetapi saiz Deimos terlalu kecil untuk menghasilkan gerhana Matahari penuh, dan hanya boleh dilihat sebagai bintik hitam kecil yang melintasi Matahari.

Sejarah 
Deimos ditemui oleh ahli astronomi, Asaph Hall di Balai Cerap Tentera Laut Amerika Syarikat, Washington, D.C. pada 12 Ogos 1817. Beberapa hari kemudian, beliau menemui satu lagi bulan Marikh, Phobos dalam usahanya untuk mencari bulan-bulan di Marikh.

Nama Deimos (asalnya dieja sebagai Deimus) diberi oleh ahli sains dari Kolej Eton, Henry Madan sempena watak Deimos dalam mitologi Yunani berdasarkan buku Iliad.

Penjelajahan 
Penjelajahan di Deimos adalah lebih kurang serupa dengan penjelajahan Marikh dan Phobos. Gambar Deimos telah ditangkap oleh beberapa buah kapal angkasa yang ditugaskan untuk mengambil gambar Marikh. Tiada pendaratan pernah dibuat di Deimos.

Rujukan

Pautan luar 

 

Bulan Marikh